2025. gada 27. maijā

Informācija plašsaziņas līdzekļiem

**Jūrmalas virzienā – vilciens ik pēc 15 minūtēm; spēkā stāsies vasaras grafiks**

**Lai nodrošinātu ērtākus un biežākus savienojumus ar iecienītiem brīvdienu galamērķiem, no 31. maija tiek ieviests vasaras vilcienu kustības grafiks. Tajā paredzētas izmaiņas Tukuma un Siguldas virzienā, kā arī palielināts reisu skaits maršrutos uz Jūrmalu un Saulkrastiem. Jūrmalas virzienā tiks ieviests 15 minūšu intervāla grafiks, kas būtiski uzlabos vilcienu pieejamību un ļaus pasažieriem vienkāršāk plānot braucienus un orientēties kustības sarakstā.**

Vilciena maršrutā Rīga–Dubulti–Rīga darba dienās tiks nodrošināti papildu 12 reisi, bet brīvdienās – 22. Maršrutā Rīga–Carnikava–Rīga saraksts būs papildināts ar desmit jauniem reisiem, no kuriem četri, kas līdz šim tika izpildīti tikai brīvdienās, tagad kursēs katru dienu.

Ņemot vērā pasažieru ierosinājumus, vairākos reisos ir ieplānotas papildu apstāšanās pieturās. Tukuma līnijā atsevišķiem vilcieniem tiks iekļauta pietura “Depo”, savukārt ekspresvilcieni Rīga–Tukums II un Tukums II–Rīga turpmāk apstāsies arī pieturā “Zolitūde”.

Izmaiņas paredzētas arī Siguldas, Valmieras un Valgas maršrutos. Piemēram, vilciens Nr. 834 Rīga–Sigulda, kas kursē piektdienās, brīvdienās un svētku dienās, turpmāk apstāsies pieturās “Čiekurkalns” un “Krievupe”, savukārt vilciens Nr. 871 Valga–Rīga pieturās “Egļupe”, “Vangaži” un “Garkalne”. Savukārt pieturvietās “Āraiši” un “Ieriķi” – atsevišķiem vilcieniem apstāšanās ir atcelta, pielāgojot kustības sarakstu faktiskajam pasažieru pieprasījumam.

Aktuālais kustības grafiks ar visām izmaiņām ir pieejams Vivi mobilajā lietotnē un uzņēmuma tīmekļvietnē [www.vivi.lv](https://www.vivi.lv), kur to iespējams apskatīt 10 dienas uz priekšu.

Par vilcienu kustību sarakstu, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024.gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv , 28303346